Source: http://www.kuria-birosag.hu/hu/valhat/kvki3755120189-szamu-hatarozat
Timestamp: 2018-12-17 08:48:05
Document Index: 13402274

Matched Legal Cases: ['Kúria ', 'Kúria ', 'Kúria ', 'Kúria ', 'Kúria ', 'Kúria ', 'Kúria ', 'Kúria ', 'Kúria ', 'Kúria ']

Kvk.I.37.551/2018/9. számú határozat | K Ú R I A
Kvk.I.37.551/2018/9. számú határozat
Az ügy száma: Kvk.I.37.551/2018/9.
A kérelmező képviselője: dr. Czeglédy és Társai Ügyvédi Iroda (ügyintéző: dr. Fodor Tímea ügyvéd)
A felülvizsgálni kért határozat: a Nemzeti Választási Bizottság 964/2018. számú határozata
A végzés ellen további jogorvoslatnak helye nincs
[1] A Nemzeti Választási Bizottság (a továbbiakban: NVB) 964/2018. (04.27.) számú határozatával állapította meg a 2018. április 8-i országgyűlési képviselő választás listás eredményét.
[2] A kérelmező a határozat ellen 2018. április 30-án felülvizsgálati kérelmet terjesztett elő a választási eljárásról szóló 2013. évi XXXVI. törvény (a továbbiakban: Ve.) 221. § (1) bekezdése és a 241. § (2) bekezdése alapján. Kérte egyrészt a Budapest IV. kerület 053. és Baja 009. szavazókörökben a pártlistás szavazatok újraszámolását, másrészt a felülvizsgálati kérelemben megjelölt 38 szavazókörben a Ve. 218. § (2) bekezdés c) pontja szerint a választás eredményének megsemmisítését, a szavazás megismétlését.
[3] Az újraszámolás iránti kérelmét arra alapította, hogy a kérelmező a Budapest IV. kerület 053. szavazókörében pártlistán 0 szavazatot szerzett, ezzel szemben a jegyzőkönyvben egy sorral lejjebb szereplő Szegény Emberek Magyarországért Párt esetében 91 szavazatot rögzítettek. A pártok országos támogatottsága, illetve a szavazókör egyéni eredményei alapján valószínűsíthető, hogy a kérelmező pártlistás szavazatait egy sorral elírták. Ugyanez figyelhető meg a Baja 009. szavazókörben a Magyar Szocialista Párt-Párbeszéd Magyarországért közös pártlistája kapcsán. Nézete szerint azáltal, hogy a szavazatszámláló bizottság nem a szavazólapok számának megfelelően készítette el a jegyzőkönyvet megsértette a Ve. 202. § (1) bekezdését és az eredményt a Ve. 199. §-ba ütközően állapította meg, mely a Ve. 241. § (2) bekezdés a) pontja alapján a választás eredményét megállapító határozattal szembeni jogorvoslat során támadható.
[4] A felülvizsgálati kérelem mellékletében feltüntetett 37 szavazókör esetében pedig arra mutatott rá, hogy az egyes szavazókörben megjelent jogosultak számához képest meghatározott számú egyéni szavazólap hiányzott az urnákból, illetve többlet pártlistás szavazólap volt megtalálható, amely a Ve. 197. §-ra figyelemmel jelentős számú érvénytelen pártlistás szavazatot eredményezett. Kimutatása szerint a 33 szavazókörben összesítetten 338 egyéni szavazólappal volt kevesebb, míg 345 pártlistás szavazólappal több, ez a Ve. 197. § alkalmazásával 2530 érvénytelen pártlistás szavazatot jelentett. Ezekben a szavazókörökben a hiányzó egyéni, illetve a többlet pártlistás szavazólapok számszakilag azonosak vagy egymáshoz legalább nagyságrendileg közel állnak, így a Kúria Kvk.I.37.505/2018/2. és Kvk.I.37.495/2018/2. számú határozataira figyelemmel megállapítható, hogy a szavazatszámláló bizottság a Ve. 257. § (1)-(1a) bekezdéseinek megsértésével adta ki a szavazatlapokat.
[5] Négy szavazókörben több pártlistás szavazólap került kiadásra, ennek kihatásaként 372 érvénytelen pártlistás szavazat keletkezett. Ekként minden országos listára 394 érvénytelenített párlistás szavazat jutott, illetve egyéni jelöltenként 25 szavazat érvénytelenítésre került, továbbá 338 szavazat leadás maradt el. Ez utóbbi két körülményre tekintettel az országos lista tekintetében jelölő szervezetenként 25 töredékszavazat elvesztését, illetve 338 le nem adott egyéni szavazatból következő töredékszavazat el nem nyerése következett be. A jogszabálysértés így pártlistánként legfeljebb 757 szavazat elveszítését eredményezte, mely már érdemben is befolyásolja a választás eredményét, miután a határozat mellékletét képező d'Hondt mátrix szerint az utolsó országos listás mandátum megszerzéséhez szükséges szavazatszámban a különbség mindössze 754 szavazat. Emiatt a felülvizsgálati kérelemben megjelölt 37 szavazókörben a választás eredményének a megsemmisítése és a szavazás megismételtetése indokolt.
[6] Pécs 040 szavazóköre esetében a Kúria Kvk.V.37.522/2018/2. számú végzésben megállapított jogsértésre figyelemmel a jogsértés súlyosságára tekintettel a választás eredményére gyakorolt hatásának vizsgálata nélkül is a bírói gyakorlat alapján a szavazás megismétlésének szükségessége áll fenn.
[7] A felülvizsgálati kérelem részben alapos.
[8] A kérelmező Ve. 222. § (1) bekezdés szerinti érintettségét arra tekintettel állította, hogy az országgyűlési képviselők 2018. évi általános választásán országos pártlistát állított, ezért az országos listás eredmény megállapításával összefüggésben érintett jelölő szervezet. Az érintettség kérdésével a Kúria már több iránymutató döntésében (pl. a Kvk.I.37.597/2014/5., Kvk.I.37.493/2014/3. és Kvk.III.37.298/2014/2. számú döntések) foglalkozott és mutatott rá arra, hogy a Ve. 222. §-ának (1) bekezdése szerinti érintettség akkor állapítható meg, ha a kérelmező saját jogaira és kötelezettségeire az állított jogsérelem közvetlenül kihat. Erre figyelemmel a Kúria a felülvizsgálati kérelem b) pontjában a Baja 009. szavazókörének újraszámolását indítványozó kérelem kapcsán érdemi vizsgálatot érintettség hiánya okán nem folytathatott, mivel az ott vitatott pártlistás eredmény az MSZP-Párbeszéd Magyarországért Párthoz kapcsolódik.
[9] A Kúria a kérelmező felülvizsgálati érvelése alapján 2. sorszámú végzésével elrendelte a Budapest IV. kerület 053. szavazókörében az újraszámolást, melynek eredményéről készült jegyzőkönyv (Kvk. 4, 5, 6. sorszám) alapján megállapította, hogy vélhetően sortévesztés miatt a kérelmezőre leadott érvényes 91 listás szavazatot a Szegény Emberek Magyarországért Párt listáján írták jóvá. A többi adat megegyezik az újraszámolás alapján is.
[10] A jogszabálysértésre figyelemmel a Kúria Kvk.7. sorszámú végzésével elrendelte az országos listás választási eredményen az újraszámolás adatainak átvezetését., amelyet az NVB valamennyi érintett adaton (rovaton) átvezetett, ennek jegyzőkönyvét Kvk.8. sorszám alatt csatolta. Ez már tartalmazza a más jelölő szervezetek által előterjesztett felülvizsgálati kérelmek folytán (Kvk.V.37.548/2018., Kvk.I.37.552/2018.) a Kúria által, összesen négy szavazókörben újraszámoltatott eredményeket is, így a jelen végzés melléklete az országos listás választási eredményt valamennyi változás figyelembevételével rögzíti.
[11] Az újraszámolás érintette az „Országgyűlési képviselők választása – jegyzőkönyv a listás választás eredményéről” A oldal c, „Szavazás adatai” rovatát, az érvénytelen szavazólapok száma 1-gyel csökkent, az érvényes szavazólapok száma 1-gyel nőtt. B oldal „A szavazatok száma pártlistánként” rovat egyes elemei, az érintett pártonként változtak: nőttek, illetve csökkentek. A kérelmező esetében + 91 a változás. A D oldal „Mandátum szerzésre jogosultak pártlisták” rovatai az előbbieket figyelembe véve nőttek, illetve csökkentek. A kérelmező esetében + 91 a változás. Az összes országos listás szavazatok száma 227-tel nőtt. A fenti három változásnak megfelelően módosultak a jegyzőkönyv E oldalán található „Mandátumok kiosztása” D'Hondt mátrix adatai. A szavazatszámokban bekövetkezett változások a mandátum kiosztásban nem eredményeztek módosulást.
[12] A Ve. 257. § (1) és (1a) bekezdések megsértésére alapozott, az egyéni választókerületekben a szavazatszámláló bizottság részéről felmerült jogsértések kiküszöbölését célzó indítvány kapcsán helyesen utalt a kérelmező arra, hogy a Kúria Kvk.I.37.495/2018/2. számú és Kvk.VI.37.494/2018/2. számú végzéseiben kimondta, a szavazatszámláló bizottság által elkövetett minden olyan jogsértés, amely az eredményt megállapító döntés törvényességét érintheti, a Ve. 241. § (2) bekezdés a) pontja alá tartozó jogorvoslat keretében támadható, s csak ezen jogorvoslat keretében van mód az eredmény megsemmisítésére és esetleg új választás elrendelésére.
[13] A Kúriának a kérelmező bírósági felülvizsgálati kérelme kapcsán ezért azt kellett vizsgálnia, hogy a választás eredményére gyakorolt érdemi hatás hogyan értelmezhető az egyes szavazókörök szintjén elkövetett jogsértésekkel és ezzel összefüggésben a listás szavazatszámokkal kapcsolatban. A kialakult bírói gyakorlat alapján a választás eredményének megsemmisítésére és a szavazás megismételtetésére csak abban az esetben kerülhet sor, ha a jogsértés érdemi kihatással lehet a választás eredményére. A választási eredmény elleni jogorvoslat ennyiben speciális az egyéb választási jogorvoslathoz képest, hiszen a törvénysértés pontos megjelölése mellett szükséges bizonyítani, vagy legalább a valószínűsítés szintjén alátámasztani az eredmény megállapítása során bekövetkezett jogsértéseket is [Kvk.II.37.500/2014/6.szám]. A választás eredménye az egyéni választókerületek eredményei és az országos lista eredményei alapján megállapított mandátumok felosztása a jelöltek és a jelölőszervezetek között. Ebből következően a választás eredményére csak olyan jogsértés lehet befolyással, amely a mandátumok elosztására kihatással bír. A kérelmező által állított szavazóköri választási jogsértések a fentiekből adódóan akkor lehetnek kihatással a listás választás eredményére, ha a töredékszavazatok számítása és listás szavazatok elvesztése révén befolyásolják az országos listáról megszerezhető mandátumok elosztását. Ennek számítását is azonban a kérelmező érintettségére figyelemmel kellett elvégezni, vagyis azt kellett vizsgálni, hogy az általa bemutatott számítás eredményeképpen az országos listán megszerezhető mandátumainak számát ez miként befolyásolja.
[14] A kérelmező állítása szerint az utolsó országos listás mandátum megszerzéséhez szükséges szavazatszámban a különbség mindössze 754 szavazat. Ez az állítása téves. A D'Hondt matrix szerint az utolsó listás mandátumot a Jobbik Magyarországért Mozgalom szerezte meg 94 038,84 szavazattal. A kérelmező 99 809,33 szavazattal még kapott, de az utána következő 7. sorban szereplő 85 550,86 szavazattal már nem. Tehát ez utóbbi szavazatszámhoz kellene annyi többletszavazatot szereznie, hogy az meghaladja a Jobbik Magyarországért Mozgalom 94 038,84 szavazatát, és így mandátumot szerezne. Ez az érték azonban már egy mátrix szerinti osztott érték, amit ténylegesen fel kell szorozni azzal a számmal, ahol az így megnövekedett értékkel a kérelmező szavazatot nyerne. A kérelmező esetében ez a 7. sor (D'Hondt matrix táblázat bal oldala). Így a számítás alapján a kérelmezőnek (94 038,84 - 85 550 86) x 7 = 59 415,86 vagyis 59 416 szavazat többséget kellett volna valószínűsítenie, hogy a hibák a pártlistás eredményre érdemi kihatással legyenek.
[15] A kérelmező a számítása során figyelmen kívül hagyta azt is, hogy a fenti jogsértésekből adódó Ve. 197. §-a szerinti levonás, jogkövetkezmény alkalmazása valamennyi párt esetében ugyanolyan módon érvényesül. Ennél fogva ugyanazt a hatást fejti ki, vagyis a közöttük fennálló arányok nem változnak. Csak abban az esetben lennének befolyásoló tényezők az elkövetett jogsértések, ha azok következtében alkalmazott jogkövetkezmények kizárólag a kérelmező tekintetében jelennének meg.
[16] A kérelmező szerint a szavazóköri számlálóbizottságok működése jelentős számú érvénytelen listás szavazatot eredményezett. Ezzel kapcsolatban 10.285 szavazókörből konkrétan 37 szavazókörben tapasztalható jogsértésre utalt, ami 0,35%, ez a választás végső eredményére nincs kihatással. A 2018. évi országgyűlési képviselők választásán a listás szavazáson 1.02 % volt az érvénytelen szavazatok száma. A www.valasztas.hu weboldal korábbi választási adatait áttekintve megállapítható, hogy ez az arány nem kiugró, hasonló a korábbi választásokon tapasztalható kb. 1%-os érvénytelenségi arányhoz, pl. 2014. évi országgyűlési képviselők választásán a listás szavazáson ez 0.91 % volt. Még néhány adat az 1%-os érvénytelenségi arányhoz:
2006. évi országgyűlési képviselők választásán:
Bp. Főv.13. sz. egyéni választókerület – érvénytelen: 1,12% – nyert Pál Tibor (MSZP)
Jász-Nagykun-Szolnok megyei 08. sz. egyéni választókerület – érvénytelen 1,34% –
nyert Varga Miklós (FIDESZ-KDNP)
2014. évi országgyűlési képviselők választásán:
Bp. Főv.08.sz. egyéni választókerület – érvénytelen: 1,06% – nyert Tóth Csaba (MSZP-
Együtt-DK-PM-MLP), Somogy megyei 01. sz. egyéni választókerület – érvénytelen
0,97% - nyert Gelencsér Attila (FIDESZ-KDNP).
ehhez tartozó 015. szavazókör: urnában lévő szavazólaptöbbség 4 db – érvénytelen 51 db
2018. évi országgyűlési képviselők választásán:
Bp. Főv.01.sz. egyéni választókerület – érvénytelen: 1,47% – nyert Csárdi Attila (LMP)
Somogy megyei 01. sz. egyéni választókerület – érvénytelen 1.03% – nyert Gelencsér
Attila (FIDESZ-KDNP).
[17] A pécsi 040. választóköri események vonatkozásában a kérelmező által is hivatkozott Kvk.V.37.522/2018/2. számú végzés az egyedi jogsértést megállapította, de a kérelmező felülvizsgálati kérelme nem tárt fel és bizonyítékokkal nem valószínűsítette, hogy a jogsértés kérelmező érintettségébe tartozó eredményre kihatott-e, és ha igen, mennyiben.
[18] A Kúria a fentiekre tekintettel az NVB határozatát a Ve. 231.§ (5) bekezdés b) pontja alapján eljárva, a döntésének rendelkező részében és a mellékletet képező jegyzőkönyvben foglaltak szerint megváltoztatta, ezt meghaladóan a felülvizsgálati kérelmet elutasította.
[19] A Kúria a felülvizsgálati kérelmet a Ve. 228. § (2) bekezdése és a Kp. 157. § (7) bekezdése alapján alkalmazandó Kp. 124. § (5) bekezdésének megfelelően tárgyaláson kívül bírálta el.
[20] A kérelmezőt az illetékekről szóló 1990. évi XCIII. törvény (Itv.) 5.§ (1) d) pontja alapján teljes személyes illetékmentesség illeti meg, és nyilatkozott az 5.§ (2) bekezdés szerinti illetékmentességi feltételéről. Kérelme részben alaptalan volt, ezért a felülvizsgálati eljárás illetéke a polgári perrendtartásról szóló 2016. évi CXXX. törvény (a továbbiakban: Pp.) 630.§ (5) bekezdése folytán alkalmazandó Kp. 35.§ (1) bekezdésének megfelelően, a Pp. 102.§ (1) bekezdése alapján az állam terhén marad.
[21] A további jogorvoslat lehetőségét a Ve. 232. § (5) bekezdése zárja ki.
Budapest, 2018.május 3.
neve sorszáma